GiliGold/VAD_KnessetCorpus huggingface dataset:
חיים הר-זהב: שיעשו את ההתאמה לפי הסכום המלא של השנה שעברה, שיחתכו מזה את שבעת החודשים ושזה יהיה התקציב.
חיים הר-זהב: אני מבקש, זה ימנע פיטורי עובדים לפחות עד סוף יולי.
חיים הר-זהב: לפחות בזה תעזרו לנו.
כרמל שאמה-הכהן: מה עמדת האוצר ביחס למה שנאמר כרגע?
יעל מבורך: עמדת האוצר, כמו שצוין פה כמה פעמים בדברים שנאמרו, שהמקור שמממן את הפעילות של החדשות המקומיות הוא התמלוגים שהוועדה הזאת אישרה את ביטולם החל משנת 2013 ואילך לחלק מהחברים שיושבים פה, ל"הוט" ל"יס" וגם לגופי התקשורת האחרים והיא גם צפויה להרחיב את ההחלטה הזאת היום לגופים נוספים.
יעל מבורך: בהעדר מקור תקציבי אין מקור שמאפשר להרחיב את הסכומים האלה, בוודאי לא מסגרת יתרת התמלוגים של 2012.
כרמל שאמה-הכהן: אנחנו עוברים - - -
יואל חסון: אתה יכול לי מה הסכום?
חיים הר-זהב: הסיכום איתם היה על 20 מיליון כשהם הציעו 18.5.
חיים הר-זהב: זה 18.5 לחלק 12 חודשים כפול 7 זה פחות מ-18.5.
יעל מבורך: אני מבקשת לא לצטט סיכומים שלא היו.
יעל מבורך: הסיכומים מכובדים מאוד אבל יש פה הצעת חוק ממשלתית, הצביעו עליה שרים בממשלה – זאת עמדת הממשלה.
קריאה: מדובר על פיטורים של עובדים בפריפריה וזה לא מפריע לך.
קריאה: זה לא מעניין את האוצר, מדובר פה באנשים שעובדים בפריפריה - - -
חיים הר-זהב: כל הפער פה הוא 3 מיליון שקלים בערך, זה כל הפער.
יוליה שמאלוב-ברקוביץ: כמה עובדים - - -
חיים הר-זהב: - - - לפטר בין 40 ל-60 עובדים - - -
כרמל שאמה-הכהן: חברים, חברים - - -
אופיר אקוניס: אני מציע לשקול את העמדה שהביע חיים, אני רוצה לשקול אותה בכובד ראש.
אופיר אקוניס: שמעתי את עמדת הממשלה – אנחנו לא הממשלה, אנחנו הכנסת.
אופיר אקוניס: לכן אנחנו בהכנה לקריאה שנייה ושלישית ואנחנו נעשה דבר שיהיה טוב לציבור וגם טוב לעובדים.
יואל חסון: אכן, חבר הכנסת אקוניס, הסכום הוא 10.5 מיליון שקלים.
יואל חסון: אני מציע שנציג את זה - - -
כרמל שאמה-הכהן: הצענו יותר, למה אתה מוריד להם?
כרמל שאמה-הכהן: הצענו 10.8 מיליון.
חיים הר-זהב: 10.8 זה לפי 18 מיליון שזה אחרי הקיצוץ התקציבי.
חיים הר-זהב: זה צריך להיות 25 מיליון לחלק ל-12 כפול 7 בדיוק.
חיים הר-זהב: זה הסכום שימנע פיטורי עובדים ומבחינתנו זו הבשורה הכי גדולה שאפשר לקבל.
כרמל שאמה-הכהן: אני מבקש מהקהל לא לדבר.
כרמל שאמה-הכהן: סדרנים, אפשר להשליט סדר בקהל?
דב חנין: אנחנו נמצאים פה בהליך מאוד מיוחד והמטרה היא לפתור כרגע בעיה קשה של עובדים שנמצאים בסכנת פיטורים ושל מערכת שעלולה להינזק.
דב חנין: לכן, אדוני היושב-ראש, אני מצטרף לדבריו של חבר הכנסת אקוניס ואני מציע שבהסכמת כל חברי הוועדה נקבל את המספר הזה.
דב חנין: זה סכום כסף קטן, אבל אם כבר מתקנים – אז בואו נתקן כמו שצריך.
יואל חסון: נעשה את זה עד הסוף – יש הסכמה.
אופיר אקוניס: חנין ואני לא מרבים להסכים.
יואל חסון: גם איתי אתה לא מרבה להסכים.
אופיר אקוניס: גם אתך.
כרמל שאמה-הכהן: לעוד מישהו יש משהו לומר בעניין?
יוליה שמאלוב-ברקוביץ: אני גם בעד ההצעה הזאת.
יואל חסון: יושבת-ראש כלכלה, היא עשתה חישוב כלכלי, אדוני.
אופיר אקוניס: כלכלה – זאת אמירה.
רן אדליסט: רק אם אפשר לבקש מהמועצה, כרמל, שהחלק שבו רם לנדס מכסה את המגזר הערבי יהיה מתואם והוא יועבר גם לערוץ הטלוויזיה הערבי-ישראלי.
יוליה שמאלוב-ברקוביץ: איך כל פעם שיש איזה דיון אתה בא עם הערוץ הערבי.
יוליה שמאלוב-ברקוביץ: לא משנה מה הנושא, אתה מגיע - - -
רן אדליסט: קוראים לזה דמוקרטיה, אולי את לא יודעת, קוראים לזה דמוקרטיה וקוראים לזה תקשורת ולפעמים גם שני הדברים קשורים.
רם לנדס: אם אפשר להעיר, כרמל, למרות שלכאורה העלאת הסכום היא לטובתנו, אני כמפיק אומר שאם השינוי בחקיקה יגרום לכך שהאוצר יתנגד באופן כזה שהצעת החוק לא תעבור היום – אני מוותר על זה.
שלמה מולה: למה שהאוצר יתנגד?
כרמל שאמה-הכהן: בקשתי לשמוע עמדה סופית של הממשלה – משרד התקשורת ומשרד האוצר – לעשות את הנגזרת של שבעה חודשים מהסכום המקורי לפני הקיצוץ.
אלכס מילר: מ-25.
אלכס מילר: זו תוספת של 4 מיליון מתוך החוק.
יעל מבורך: - - - בעיית מקורות - - -
נחמן שי: את מוכנה להתייעץ בעניין הזה?
כרמל שאמה-הכהן: סדרנים.
כרמל שאמה-הכהן: נראה לי שצריכים פה יותר סדרנים – כל הזמן יש רעש בקהל.
כרמל שאמה-הכהן: אני לא יודע להשתלט על הקהל.
אתי בנדלר: מה סכום המוצא שדיברת עליו, 20 או 25?
חיים הר-זהב: לפי 25 זה יוצא 14.875 מיליון.
אתי בנדלר: לפי 25?
חיים הר-זהב: לפי 25.5 מיליון.
כרמל שאמה-הכהן: האוצר מבקש זמן לבדוק את עמדתו?
חיים הר-זהב: אנחנו חוששים שהם יברחו לנו לגמרי ואז לא יהיה לנו - - -
נחמן שי: הם לא בורחים, חברה, מספיק.
נחמן שי: ביקשנו לבדוק - - -
כרמל שאמה-הכהן: נא להקריא את הסעיף הבא, דנה.
טל רוזנפלד: "תחילה ותוקף 4.
טל רוזנפלד: (א) תחילתו של חוק זה ביום י"ט בטבת התשע"ג (1 בינואר 2013).
טל רוזנפלד: (ב) הוראות סעיף 6כו(3) עד (ו5) לחוק תקשורת כנוסחו בסעיף 3 לחוק זה, יעמדו בתוקפן עד יום כ"ב בתמוז התשע"ג (30 ביוני 2013).
כרמל שאמה-הכהן: טוב, צריך לתקן רק את התאריך.
כרמל שאמה-הכהן: תיקנתם את התאריך?
כרמל שאמה-הכהן: חוץ מזה, אפשר להצביע, נכון?
כרמל שאמה-הכהן: אנחנו מצביעים על סעיף 4.
כרמל שאמה-הכהן: חבר הכנסת חסון וחבר הכנסת אקוניס, מצביעים על סעיף 4.
יואל חסון: אי אפשר אתנו ואי אפשר בלעדינו, אדוני.
דנה נויפלד: רק רגע, אדוני היושב-ראש, יש לנו הערה - - -
שלמה מולה: מה ההערה?
כרמל שאמה-הכהן: מצביעים על סעיף 4 עם התיקון לסעיף.
דנה נויפלד: רגע, יש לנו עוד הערה.
דנה נויפלד: אם הסכום הוא ביחס ישיר ל-9.25, אנחנו צריכים להסמיך את המועצה לעשות תיקונים ביחס - - -
כרמל שאמה-הכהן: עוד לא גמרנו - - -
נחמן שי: השארנו את זה פתוח כרגע – האוצר בודק.
כרמל שאמה-הכהן: אנחנו מצביעים עכשיו על סעיף 4 שדן אך ורק בתחילה ותוקף.
כרמל שאמה-הכהן: השינוי היחידי שהכנסנו – אני מבהיר כדי שתבינו על מה אתם מצביעים – השינוי היחיד שהכנסנו בסעיף הזה לא קשור כרגע לסכום, הוא קשור רק לשאלה מתי החוק מתחיל ומתי הוא מסתיים.
כרמל שאמה-הכהן: תחילתו לא השתנתה.
כרמל שאמה-הכהן: סיומו – חודש לאחר מכן, בהתאם לשינויים שעשינו בסעיפים הראשונים בהצעת החוק.
כרמל שאמה-הכהן: מי בעד סעיף 4 עם השינויים?
כרמל שאמה-הכהן: בעד סעיף 4 – פה אחד
כרמל שאמה-הכהן: מה נשאר לנו עוד?
כרמל שאמה-הכהן: הסכומים.
כרמל שאמה-הכהן: מישהו יכול לקרוא לנציגי האוצר?
נתי שובט: אפשר להתייחס בינתיים לעוד נושא אחד?
יואל חסון: תנו לאוצר לדבר.
אתי בנדלר: הם יצאו להתייעצות.
נתי שובט: אני רוצה רק בקצרה לציין, לאור פתיחת הדיון - - -
נתי שובט: אני ממלא מקום יושב-ראש המועצה לשידורי כבלים ושידורי לוויין.
נתי שובט: כיוון שנאמרו פה דברים בתחילת הדיון בעניין נושא המכרז לעניין הפקת החדשות המקומיות, אני רוצה להבהיר שעמדתנו היא שאנחנו מקבלים את הטענה הנכונה שמשאבי ציבור צריכים להינתן במכרז ולא בדרך אחרת.
נתי שובט: אכן שמנו לעצמנו, המועצה שמה לעצמה, את הנושא הזה לדיון וקיבלנו את העמדה הזאת והבענו אותה גם בכתב – אנחנו נטפל במהלך שנת 2013 בכך שיהיה מכרז שיאפשר את המשך השידורים משנת 2014 ואילך בדרך של מכרז.
נתי שובט: תודה.
כרמל שאמה-הכהן: נציגי האוצר?
יעל מבורך: יש לנו כרגע בעיה במקורות בסכום של 15 מיליון שקל.
כרמל שאמה-הכהן: מה הסכום המקסימלי שהאוצר מוכן להסכים?
יעל מבורך: עוד 1.5 מיליון לשבעה חודשים.
כרמל שאמה-הכהן: עוד 1.5 מיליון לשבעה חודשים?
יעל מבורך: החלק היחסי.
כרמל שאמה-הכהן: זה יוצא מה שהצענו.
כרמל שאמה-הכהן: חברים, זה או לגמור את החוק עם 10.8 או לצאת להפסקה.
כרמל שאמה-הכהן: יפה, אנחנו מצביעים על סעיף 3 עם 10.8 מיליון.
אתי בנדלר: לשבעה חודשים.
דנה נויפלד: מה הסכום?
כרמל שאמה-הכהן: 10.8 מיליון.
דנה נויפלד: אז אנחנו מבקשים להסמיך את המועצה לשידורי כבלים ושידורי לוויין - -
כרמל שאמה-הכהן: אנחנו נצביע על זה.
דנה נויפלד: - - להתאים את המתכונת - - -
אתי בנדלר: לשנות את הסעיף שקראתי קודם?
דנה נויפלד: זה לא בדיוק.
דנה נויפלד: זה בשרשור אבל - - -
כרמל שאמה-הכהן: תני קודם לגמור את ההצבעה.
כרמל שאמה-הכהן: מי בעד סעיף 3 עם השינוי?
כרמל שאמה-הכהן: בעד סעיף 3 – פה אחד
דנה נויפלד: אנחנו מבקשים להוסיף לנוסח סמכות למועצה לשידורי כבלים ושידורי לוויין - -
דנה נויפלד: - - שתקבע את היקף ומתכונת משדרי החדשות המקומיות והתכניות המקומיות בענייני היום בהתאם להיקף הסכום שנקבע בסעיף קטן (ו4).
כרמל שאמה-הכהן: למישהו יש התנגדות לנוסח הזה שהוקרא?
כרמל שאמה-הכהן: הסמכת המועצה?
יוליה שמאלוב-ברקוביץ: אתה יכול להסביר למה צריך את זה?
שלמה מולה: למה צריך את הנוסח הזה?
דנה נויפלד: בגלל שהסכום קטן מהסכום שהיה עד כה והוא מחייב התאמות לעניין מספר המהדורות.
חיים הר-זהב: לבטל מהדורות – זאת המשמעות.
חיים הר-זהב: בעברית פשוטה זה לבטל שתי מהדורות לפחות, לכן הם רוצים את ההסמכה כי צריך לשנות את הרגולציה כי לא יהיו המהדורות שיש היום.
חיים הר-זהב: מפטרים עובדים – סוגרים מהדורות.
דודו קובסניאנו: - - - מאחר ומורידים את הסכום אז המועצה לשידורי כבלים ולוויין באה להתאים את המתכונת של המהדורות וההיקף שלהן לתקציב החדש.
חיים הר-זהב: אין עובדים – אין מהדורות.
יוליה שמאלוב-ברקוביץ: אולי תפטרו את העובדים רק בחודש השישי כי עד אז כבר יהיה לכם פתרון אולי?
חיים הר-זהב: כן, בטוח.
כרמל שאמה-הכהן: מי בעד ההצעה של משרד התקשורת להסמיך את מועצת הרשות?
כרמל שאמה-הכהן: בעד הצעת משרד התקשורת – פה אחד
כרמל שאמה-הכהן: הצעת החוק מוכנה ומאושרת מבחינת ועדת הכלכלה לקריאה שנייה ושלישית.
כרמל שאמה-הכהן: אני מודה לכל המשתתפים והאורחים.
כרמל שאמה-הכהן: נחזור לדיון הבא ברבע לשש.
כרמל שאמה-הכהן: על סדר-היום בקשות משרד התחבורה לצו התעבורה (דחיית תחילת הוראות החוק לעניין נהג חדש צעיר), התשע"ג-2012.
כרמל שאמה-הכהן: הנושא השני: תקנות התעבורה (תיקון מס' - - - ), התשע"ג-2012, בדבר תוכנית הליווי לנהג חדש.
כרמל שאמה-הכהן: כן, משרד התחבורה, בבקשה.
גאנם חמאדה: שלום לכולם, התכנסנו בפעם האחרונה במרץ 2012, ואז ועדת הכלכלה אישרה את המתכונת של רישיון הנהיגה המדורג.
גאנם חמאדה: יצאנו לדרך והתחלנו את ההערכות שלנו בהיבט המשפטי, בהיבט של שינויים טכניים ומחשוביים שמחויבים כתוצאה מכך, וגם היינו אמורים לצאת באיזשהו קמפיין תקשורתי על מנת להגביר את המודעות בקרב הנהגים הצעירים ולומר להם לקראת מה הם הולכים.
גאנם חמאדה: תיכף אתן לגברת חוה ראובני להתייחס בהיבטים המשפטיים מה נעשה עד עכשיו ואיפה אנחנו עומדים בעניין הזה.
גאנם חמאדה: יש לנו שני דברים שעדיין לא השלמנו את המוכנות שלנו: זה ההיבט התקשורתי, כלומר כל הקמפיין התקשורתי שעוד לא בצענו את זה ואנחנו מבקשים בעניין הזה ללכת למשהו רחב היקף.
גאנם חמאדה: והדבר השני הוא היבטים מחשוביים אצלנו בתוך אגף מערכות מידע, כל החיבור של ההיתר, עדיין יש לנו את העניין הזה.
גאנם חמאדה: ולכן אנחנו מבקשים דחייה בחצי שנה, שהיישום של העניין הזה יתחיל ב-1 ביולי 2013.
גאנם חמאדה: בבקשה, חוה.
חוה ראובני: אדוני, צהריים טובים.
חוה ראובני: אני מזכירה שהחוק לתיקון פקודת התעבורה (מס' 104) נדון בוועדה לפני כשנה.
חוה ראובני: ביקשנו בזמנו שנה לדחייתו, והוועדה קבעה שזה יהיה ב-1 בינואר 2013, דהיינו תשעה חודשים, ומתוך ידיעה שאולי בכל זאת התשעה חודשים לא יספיקו, עם אפשרות להארכה.
חוה ראובני: בפועל מה שקרה זה שכנראה התחזית שלנו לשנה היתה אז לשנה, ולו יכולנו היינו מבקשים כיום דחיה ל-1 באפריל ולא ל-1 ביולי.
חוה ראובני: על-פי סעיף 7 לתיקון מס' 104 לפקודת התעבורה, השר יכול בצו באישור ועדת הכלכלה לדחות את תחילתם של סעיפי החוק בעניין רישיון נהיגה מדורג בשישה חודשים בכל פעם, אם לא הותקנו תקנות.
חוה ראובני: מכיוון שההיערכות היישומית, כפי שהזכיר מר חמאדה, לא הושלמה, אנחנו מבקשים להתקין צו ומבקשים לא לדון בתקנות, הרי הדברים סותרים זה את זה.
לאה ורון: מה לא הושלם בהיערכות שלכם, אולי תסבירו לוועדה?
חוה ראובני: בבקשה, זה כבר לא בתחומי.
חנניה אפנג'ר: כל התהליך המחשובי: איך להפיק את הרישיון, איך לתת את ההיתרים לתלמידים החדשים, באיזה צורה אנחנו נחלק אותו לתלמידים, איך התלמידים יחזירו לנו את הצעירים.
חנניה אפנג'ר: כלומר כל המחשוב בעניין הזה, לא סיימנו אותו.
חנניה אפנג'ר: וכמובן, כפי שאמר מנהל האגף, אנחנו רוצים לעסוק גם בקמפיין חדש שלא הספקנו להיכנס אליו עד היום.
חנניה אפנג'ר: וזה בעצם מה שמעכב אותנו.
כרמל שאמה-הכהן: אילן גרודסקי, נציג עמותת "אור ירוק".
אילן גרודסקי: זהו, מסכמים?
כרמל שאמה-הכהן: ביקשת לדבר, לא?
אילן גרודסקי: בסוף.
כרמל שאמה-הכהן: בסוף?
לאה ורון: הנציגים של מורי הנהיגה, יצחק שדה ושי ברק.
יצחק כהן: דיברנו בחודש אפריל על הנחיצות של נושא רישיון מדורג ועל הלחץ ועל כל הדברים האלה, ומה שאנחנו עכשיו מקבלים פה זו חובבנות, רבותי, כי היינו כבר מזמן צריכים לסגור את זה ומזמן לגמור את הסיפור הזה.
יצחק כהן: ואנחנו כל פעם מתקשקשים, וכל פעם באים וכל פעם מוסיפים עוד איזשהו סעיף, עוד איזושהי דרגה כזו, דרגה אחרת.
יצחק כהן: אני חושב, רבותי, שאגף הרישוי התרשל פה התרשלות חמורה מאוד בנושא של הדברים האלה, וצריך לבדוק את זה.
אבי גולן: ממש לא.
אבי גולן: הם צריכים לעבד את זה.
ישי ברק: אפשר?
ישי ברק: בעניין הספציפי של איזושהי תקנה, הקטע הזה עם המורים לנהיגה של ה-12 שעות, שתלמיד שאין בידו להשיג מלווה יכול להמיר את העניין למורה לנהיגה ל-12 שעות.
ישי ברק: יש פה איזושהי בעיה, שאותן 12 שעות, אם יתפרסו על שישה חודשים, יש פה יותר הפסד מאשר רווח, כי למעשה מה שיקרה זה שהתלמיד ייקח שעה בשבועיים, אם נחלק את זה.
ישי ברק: ולמעשה שישה חודשים, אם אפשר היה להמיר גם את תקופת הזמן כשאתם שבים לדון בתקנות, אולי להתייחס לזה ולעשות קצת מחשבה גם בנושא הזה ולהמיר גם את עניין הזמן של שישה חודשים לחודשיים או לחודש וחצי.
ישי ברק: אם זה ניתן, אני חושב שזה יותר מועיל מאשר מזיק לעניין הזה.
כרמל שאמה-הכהן: אנחנו מאשרים את התקנות היום?
חוה ראובני: על התקנות אנחנו עוד לא דנים היום.
חוה ראובני: אנחנו מבקשים לא לדון בתקנות, מבקשים לדון בצו בלבד.
כרמל שאמה-הכהן: גאנם, יש לך עוד משהו?
גאנם חמאדה: תראו, מאחר שמדובר כאן באמת במהלך משמעותי מאוד עם השפעה על הציבור של התלמידים החדשים, ואנחנו לא היינו רוצים לצאת למהלך כזה בלי שנשלים את כל העבודה שלנו.
גאנם חמאדה: 60 שנה לא עשינו את זה אז לא יקרה כלום אם נעשה את זה עוד חצי שנה, כשאנחנו מוכנים יותר טוב וערוכים יותר טוב.
גאנם חמאדה: אני לא חושב שצריך לבוא ולהשתמש במלים התרשל בתפקידו ועשה תפקידו.
גאנם חמאדה: אלה מלים מיותרות ואין להן מקום, זו לא המציאות.
גאנם חמאדה: ואנחנו מראש אז ביקשנו, כפי שאמרה גברת חוה ראובני, שההיערכות שלנו תהיה באפריל ואז היתה החלטה שזה יהיה ב-1 לינואר 2013, ואנחנו לא ערוכים לזה.
גאנם חמאדה: יכול להיות שלא שמנו את הדגשים אבל זה הסטטוס, ואנחנו צריכים להיות כנים עם עצמינו.
גאנם חמאדה: לכן אנחנו מבקשים, על מנת שנצא למהלך הזה בצורה מושלמת, לדחות את זה בעוד חצי שנה ונעשה את זה הרבה יותר טוב.
כרמל שאמה-הכהן: האמת שהיה לי הרבה יותר קל תמיד והייתי יותר רגוע אם הייתי עוסק עם פקידים באמת ברמת הרצינות והמקצועיות של גאנם, ולכן הדברים שלו מקובלים עלי.
כרמל שאמה-הכהן: אנחנו לא נדון בתקנות ונדון רק בצו.
כרמל שאמה-הכהן: כן, לעניין הצו.
חוה ראובני: הצו למעשה הוא על סמך סעיף 7(ג) לתיקון פקודת התעבורה (מס' 104), שאומר: לא הותקנו תקנות, כאמור בסעיף קטן (ב), ידחה שר התחבורה, התשתיות הלאומיות והבטיחות בדרכים, למעשה זו חובה עליו, בצו, באישור ועדת הכלכלה של הכנסת, את מועד תחילתן של ההוראות האמורות באותו סעיף קטן בשישה חודשים בכל פעם.
חוה ראובני: כמו שאמרתי, מצדנו, לו יכולנו, היינו דוחים ל-1 באפריל.
חוה ראובני: אבל אין לנו סמכות שכזאת, ולכן אנחנו מבקשים דחייה עד 1 ביולי.
חוה ראובני: וזה הצו שהשר הניח על שולחן הוועדה.
לאה ורון: אבל הוועדה קיבלה גם תיקון לתקנות?
כרמל שאמה-הכהן: היא מושכת אותן.
לאה ורון: אז זאת בדיוק השאלה.
לאה ורון: כי אחרת מה שייצא בפרסום לציבור, זה שוועדת הכלכלה היא זו שמונעת את האימון ואת התדרוך לנהגים צעירים.
כרמל שאמה-הכהן: לא, אני הבנתי מכם מפורשות שאתם – אתם מושכים את התקנה?
חוה ראובני: אנחנו מבקשים במפורש לא להעלות את התקנות לדיון.
לאה ורון: לא לא, יש הבדל, אדוני היושב-ראש, בין הבקשה שלא להעלות תקנות לדיון לבין הבקשה למשוך תקנות.
חוה ראובני: אם זה חשוב המינוח, אנחנו מבקשים למשוך את התקנות.
כרמל שאמה-הכהן: גם מנהלת הוועדה וגם היועץ המשפטי אומרים שזה מאוד חשוב המינוח.
חוה ראובני: אז אנחנו מבקשים למשוך את התקנות האלה.
חוה ראובני: בכנסת הבאה, זמן מספיק לפני 1 ביולי, יונחו התקנות המותאמות לשר המכהן ולהיערכות.
כרמל שאמה-הכהן: נא להקריא את הצו, בבקשה.
חוה ראובני: "צו התעבורה (דחיית תחילת הוראות החוק לעניין נהג חדש צעיר), התשע"ג-2012.
חוה ראובני: בתוקף סמכותי לפי סעיף 7(ג) לחוק לתיקון פקודת התעבורה (מס' 104), התשע"ב-2012 (להלן – החוק), באישור ועדת הכלכלה של הכנסת, אני מצווה לאמור: 1.
חוה ראובני: דחיית תחילה – תחילתן של הגדרות "היתר נהיגה" ו"נהג חדש צעיר" כנוסחן בסעיף 1 לחוק, ושל סעיפים 11, 12 ו-12א1 לפקודת התעבורה, כנוסחם בסעיפים 2 עד 4 לחוק, תידחה והיא תהיה ביום כ"ג בתמוז התשע"ג (1 ביולי 2013)" – סליחה על הטעות הקלדה.
איתי עצמון: "13" צריך להיות כתוב שם.
כרמל שאמה-הכהן: למישהו יש הערות לגבי הצו שהוקרא?
כרמל שאמה-הכהן: בעד אישור הצו– פה אחד
כרמל שאמה-הכהן: אנחנו פותחים את הישיבה השנייה של ועדת הכלכלה, ישיבה מיוחדת במהלך פגרת הבחירות.
כרמל שאמה-הכהן: על סדר היום הצעת חוק הרשות השנייה לטלוויזיה ורדיו (תיקון מס' 37), התשע"ג-2012.
כרמל שאמה-הכהן: זו הצעת החוק ממשלתית, שעברה רק היום בקריאה ראשונה בכנסת.
כרמל שאמה-הכהן: הרעיון של הצעת החוק הוא חילוץ ערוץ 10 מהמצוקה הפיננסית רגולטורית שהוא נקלע אליה, ומתן אפשרות אמתית לערוץ להמשיך לשדר, לעובדיו להתפרנס, ולצופים לבחור באיזה ערוץ הם רוצים לצפות.
כרמל שאמה-הכהן: זו לא פעם ראשונה שהנושא מגיע מזווית כזו או אחרת לוועדת הכלכלה.
כרמל שאמה-הכהן: היו פעמים רבות שהוועדה נתנה את הסיוע, והיו פעמים שהצעות הסיוע לא זכו לרוב בוועדת הכלכלה.
כרמל שאמה-הכהן: אנחנו נמצאים היום פחות משבועיים לפני התאריך שבו פג הזיכיון של ערוץ 10, וברור שנדרשת הכרעה ברורה ומידית.
כרמל שאמה-הכהן: אנחנו נשאף למצות את הדיון ולהעביר את הצעת החוק לקריאה שנייה ושלישית עוד היום בלילה במליאת הכנסת, כדי שגם הנהלת ערוץ 10, גם המשקיעים, הבעלים, העובדים, הספקים, והבנקים שמממנים את ערוץ 10 יקבלו אות של רגיעה, מנה של ודאות שתאפשר לתעשייה הזאת להמשיך ולהתפתח ולפרוח.
כרמל שאמה-הכהן: אני מחכה כבר ליום שהחברות האלה ישלמו מס חברות למדינה.
כרמל שאמה-הכהן: הנושא לא פשוט, הוא מורכב מהרבה בחינות.
כרמל שאמה-הכהן: הוא יורד ליסודות הדמוקרטיה, שהיא יקרה לכולנו.
כרמל שאמה-הכהן: נשמעו המון אמירות שמטילות ספק בדמוקרטיה הישראלית, בהגנה על חופש הביטוי, ביכולת של כלי תקשורת - - -
דב חנין: הטלות ספק במחויבות של ראש הממשלה לדמוקרטיה.
דב חנין: לא בדמוקרטיה.
כרמל שאמה-הכהן: חבר הכנסת דב חנין, אתה נרשמת לזכות דיבור, ואם אתה רוצה שאני אאפשר לך לדבר, ההסכם בינינו הוא שלפחות לא תפריע.
דב חנין: אז אני עומד בהסכם, בסדר.
כרמל שאמה-הכהן: אין דמוקרטיה חזקה בלי תקשורת חופשית וחזקה.
כרמל שאמה-הכהן: תקשורת חזקה היא תקשורת שעומדת על רגליים פיננסיות איתנות, ויש לעובדים שלה ולמנהלים שלה ודאות ועצמאות.
כרמל שאמה-הכהן: וזה לא רק ברצון לחשוף ולחקור ולדווח, אלא גם בעצם הידיעה שאין חרב של סגירה שמרחפת מעל ראשו של הערוץ.
כרמל שאמה-הכהן: הביטוי הידוע והמוכר לכולם, "התקשורת היא כלב השמירה של הדמוקרטיה", הוא דבר שצריך לשמור עליו מכל משמר.
כרמל שאמה-הכהן: אבל אני חייב לומר שבימים האחרונים, כשם שהכלב הזה צריך להיות עצמאי וערני - - -
איתן כבל: כלב רעב.
יוליה שמאלוב-ברקוביץ: זה כבר נהיה צ'יוואווה.
נחמן שי: הדמוקרטיה הלכה, ונשאר רק הכלב.
כרמל שאמה-הכהן: כל מי שמדבר עכשיו כנראה לא רוצה לדבר בהמשך.
כרמל שאמה-הכהן: אני חייב להעיר את ההערה הזאת, כדי שתירשם וגם כדי שמי שירצה יוכל להתייחס אליה בהמשך.
כרמל שאמה-הכהן: אותי מאוד הטרידה ההתנהלות של כלי התקשורת בימים האחרונים.
כרמל שאמה-הכהן: הכלב אמנם אמור לשמור עלינו, אמור להיות ערני, חזק, עצמאי, עם שיניים - - -
נינו אבסדזה: אתם הוצאתם לו את השיניים.
כרמל שאמה-הכהן: חברת הכנסת אבסדזה, נגמרו הפריימריז בעבודה ובליכוד.
כרמל שאמה-הכהן: באנו לעזור, באנו לעבוד, לא באנו לעשות פה.
כרמל שאמה-הכהן: .. כמו שאמרתי, אנחנו באמת רוצים את הכלב הזה חזק, לא תלוי בנו, לא מגיע לפתחנו לבקש את מנת האוכל היומית שלו.
כרמל שאמה-הכהן: אבל אסור גם שיהיה מצב הפוך, שבו הכלב תוקף את השלטון מהאינטרס של הכלב ולא רק מהאינטרס של הציבור.
כרמל שאמה-הכהן: זה מה שקרה בימים האחרונים, לדעתי בצורה לא מידתית ולא ראויה וללא שום תכלית.
כרמל שאמה-הכהן: זה פגע גם בצופים, גם בנו, ופגע בכל דבר שיכול היה להיות בבסיס של מערכת היחסים בין נבחרי הציבור לבין כלי התקשורת.
כרמל שאמה-הכהן: אני מקווה שזו הפעם האחרונה שצופי ישראל וגם אנחנו חוזים במחזות כאלה, מחזות של שקופיות שהתוכן שלהן לא תמיד מחובר בצורה אמתית וישירה, אלא בצורה די מניפולטיבית.
כרמל שאמה-הכהן: אבל אנחנו היום מתעלים מעל הנושא הזה, ובאים עם יד מושטת ועניינית לעזור.
כרמל שאמה-הכהן: אנחנו מבינים את החשיבות, גם מבחינת החוסן הדמוקרטי של מדינת ישראל, גם מבחינת הפרנסה של אלפי משפחות בצורה ישירה ועקיפה.
כרמל שאמה-הכהן: ואנחנו ננסה לא להמעיט מהעזרה שמציעה הצעת החוק הממשלתית אלא אפילו לנסות לגבש הסכמות בדבר הקלות ועזרות נוספות.
כרמל שאמה-הכהן: הלוואי והצעת החוק הזאת לא הייתה בדקה ה-90, אלא הייתה באה אחרי עבודת רוחב ועומק, גם לגבי התקשורת הכתובה והתקשורת הישראלית בכלל.
כרמל שאמה-הכהן: כי אין ספק שכלי התקשורת פועלים בכשל שוק אדיר, בלתי אפשרי.
כרמל שאמה-הכהן: בעצם מנסים למצוא פתרון למשוואה שאין לה פתרון.
כרמל שאמה-הכהן: עוגת התקשורת קטנה על שוק התקשורת הישראלית.
כרמל שאמה-הכהן: היא קטנה גם בגלל אילוצים ודרישות שאנחנו, המחוקק והממשלה – ואני לא מדבר על הכנסת הזאת או הממשלה הנוכחית, אלא מאז שהתחילה ההסדרה של שוק התקשורת – העמדנו מפעם לפעם, וגם בגלל כל מיני מטלות, דוגמת דמי תמלוגים ודמי זיכיון ודרישות תוכן כאלה ואחרות.
כרמל שאמה-הכהן: לבד כל דבר כזה נראה נורמלי וראוי ונדרש, אבל כשמעמיסים את כל זה ואת כל זה ואת כל זה, כששמים את הכול, משהו קורס פעם אחר פעם.
כרמל שאמה-הכהן: אמר היום שר התקשורת במליאה, כשהציג את הצעת החוק, שאין לו ספק שאנחנו ניפגש שוב באותן הנסיבות.
כרמל שאמה-הכהן: וזה הדבר שאנחנו הכי לא רוצים שיקרה.
כרמל שאמה-הכהן: כי המפגש בנסיבות שבהן כלי התקשורת צריכים את עזרת הכנסת ועזרת הממשלה הוא מפגש מאוד בעייתי.
כרמל שאמה-הכהן: אני חושב שככל שנעזור לכם היום יותר וככל שהעזרה תהיה עזרת שורש ועומק, אז הסיכוי שניפגש בנסיבות כאלה ילך ויקטן, וזאת המטרה שלנו.
כרמל שאמה-הכהן: ראשוני הדוברים יהיו ערוצי התקשורת, ולאחר מכן חברי הכנסת.
כרמל שאמה-הכהן: הצעת החוק באה על בסיס המלצות ועדת לוקר, ועדה שישבה בראשות מנכ"ל משרד ראש הממשלה, שמעה את כל הצדדים, בחנה את הסוגיות והמליצה - - -
קריאות: לא את כולם.
קריאות: חלק.
דב חנין: אולי שהממשלה תציג קודם את החוק.
כרמל שאמה-הכהן: שנייה רגע.
כרמל שאמה-הכהן: היא שמעה לא "את כל הצדדים", אלא "את הצדדים", בסדר?
כרמל שאמה-הכהן: אנחנו נברר את זה בהמשך.
דב חנין: שמעה צדדים.
כרמל שאמה-הכהן: שמעה צדדים רבים, גיבשה המלצות, הציגה אותן לממשלה, והממשלה גיבשה הצעת חוק, שמעבר לה יש גם תיקונים שהממשלה מציגה שנוגעים גם לערוץ 2.
כרמל שאמה-הכהן: גם אותם נבחן, גם בהם נדון, וגם עליהם נרצה להחליט עוד הלילה.
כרמל שאמה-הכהן: אני יודע שבדרך כלל הממשלה מציגה את החוק, אבל בגלל הייחודיות של העניין אני מציע שלפני שהממשלה תדבר, ערוץ 10 יציג את המצב שלו, ואם ערוץ 2 ירצה אז שגם יציג את המצב שלו, ולאחר מכן הממשלה תציג ואחרי זה חברי הכנסת.
איתן כבל: ברשותך, זה יעזור לנו מאוד להבין נכון יותר את הדרישות של ערוץ 10 ו-2 אם נקבל קודם כול את המתווה.
איתן כבל: אני לא מבקש לרדת לכל הפרטים, אלא את המתווה הכללי.
כרמל שאמה-הכהן: אבל המתווה בא כמענה למצוקה של ערוץ 10.
כרמל שאמה-הכהן: חברים, יש לכם זיכרון ליותר מעשר דקות?
כרמל שאמה-הכהן: זה מה שהוא ידבר, לא יותר מזה.
כרמל שאמה-הכהן: ערוץ 10, בבקשה.
אבי בלשניקוב: אדוני היושב-ראש, רבותיי חברי הכנסת, כל החברים הנוספים שנמצאים כאן אתנו – אני מבקש להודות ראשית הן ליושב-ראש הכנסת והן לך, על הפעילות הזריזה מאותו הרגע שהממשלה קיבלה את ההחלטה.
אבי בלשניקוב: גם יושב-ראש הכנסת וגם אתה החלטתם על סיוע מידי והקשבה.
אבי בלשניקוב: בעצם הגענו לרגע שאנחנו, אנשי ערוץ 10, מחכים לו כבר למעלה משנה וחצי.
אבי בלשניקוב: ערוץ 10 התחיל את המשא ומתן עם הממשלה לפני שנה וחצי בדיוק.
אבי בלשניקוב: ואנחנו נמצאים כאן עכשיו.
אבי בלשניקוב: עבורנו זה עוד רגע היסטורי.
אבי בלשניקוב: אני מכיר את כל הטענות שזאת לא הפעם הראשונה שערוץ 10 מגיע לכנסת ישראל.
אבי בלשניקוב: אני הייתי מנכ"ל משרד התקשורת בשנות האלפיים המוקדמות, ובאתי כמנכ"ל משרד התקשורת לוועדת הכלכלה ואמרתי שאני מתחייב בשם ממשלת ישראל שזאת הפעם האחרונה שהממשלה מגיעה עם הסוגיה של ערוץ 10.
אבי בלשניקוב: אבל מאז הגיעו עוד ארבע פעמים.
אבי בלשניקוב: ואם ממשלות ישראל העתידיות, לדורותיהן – בלי קשר למי יעמוד בראשן ומאיזו מפלגה – לא ייקחו את שוק הטלוויזיה המסחרית לטיפול רציני ויסודי ומהיר, אז ערוץ 10, רשת, קשת, רשות השידור, ערוץ 23, ערוץ 9 וכל הערוצים הייעודיים, יגיעו לכאן פעם אחר פעם, לא אחת לשנתיים וגם לא אחת לחודשיים, אלא כל שבוע.
אבי בלשניקוב: כל שבוע.
אבי בלשניקוב: אני חושב שאחת המטרות הכי חשובות של הממשלה שתקום בעוד כחודשיים זה להקים ועדה רצינית, כמו שהוקמה ועדת לוקר, שהוקמה כוועדת אד הוק על ידי שר האוצר, באופן מהיר וזריז.
אבי בלשניקוב: ישבו שם חברים שעברו קורס מזורז להבנת התקשורת במדינת ישראל.
אבי בלשניקוב: כולנו שמענו את חברי ועדת לוקר – כולם מזועזעים ממצב הרגולציה במדינת ישראל ויחסה לשוק התקשורת במדינת ישראל.
אבי בלשניקוב: ושוב, זו לא אשמתה של ממשלה כזו או אחרת, אלא יש כאן כשל שוק מתמשך, כי פשוט מפחדים להתעסק ומפחדים לגעת.
אבי בלשניקוב: ישנם אפילו מספר אנשים שאולי נהנים להתעסק.
אבי בלשניקוב: אבל אני יוצא מנקודת הנחה שקל יותר להתעסק עם קליינטים אחרים.
אבי בלשניקוב: אתנו זה בעייתי.
אבי בלשניקוב: זו בכל זאת התקשורת, בכל זאת חבורה של ברקודות, של עיתונאים, של אנשים שבאים ושואלים ומתעניינים ומפשפשים.
אבי בלשניקוב: אבל זאת תעשייה שמעסיקה אלפי אנשים.
אבי בלשניקוב: עשרות אלפי אנשים.
אבי בלשניקוב: ולא בשכר מינימום.
אבי בלשניקוב: ואנחנו מתגאים בכך.
אבי בלשניקוב: אנחנו מתגאים, ולא ניתן לאף אחד לרדת עלינו ולהגיד "איזה משכורות ואיזה שכר...".
אבי בלשניקוב: אנחנו כולנו גאים לשלם לעובדים שלנו שכר טוב.
אבי בלשניקוב: כולנו.
אבי בלשניקוב: לא על הגב שלנו יהיה כאן פופוליזם.
אבי בלשניקוב: אני חושב שהגיע הזמן שתשחררו אותנו מלבוא אליכם ולהתחנן אליכם.
אבי בלשניקוב: אני באמת קורא לממשלה החדשה שתקום - - -
כרמל שאמה-הכהן: שחררו אותנו מזה.
איתן כבל: גם תתחילו לנהל את העסק.
אבי בלשניקוב: אני אגיע גם לזה.
אבי בלשניקוב: אתה צודק, אני אגיע גם לזה.
אבי בלשניקוב: תאמין לי, מה שקורה בחודשים האחרונים – ואני חושב שכולכם רואים את זה וקוראים על זה – זה לא עצימת עיניים ולא סיטואציה של פופוליזם.
אבי בלשניקוב: תקראו מה קורה בערוץ 10 ורשת וקשת: אנשים הולכים הביתה, מצמצמים משרות, מצמצמים תכניות, מקצצים שכר, לכולם, עד 15% לכולם.
אבי בלשניקוב: לבעלי השכר הנמוך – פחות.
אבי בלשניקוב: המשבר בשוק התקשורת מגיע לכולם.
אבי בלשניקוב: אני יכול לומר לכם, על דעת חבריי בכל תחום התקשורת, שכולנו מבינים ויודעים ומפנימים והפנמנו את המצב שלנו, של השוק ושל שוק התקשורת בעולם כולו, ואנחנו יודעים לעשות את ההתאמות.
אבי בלשניקוב: אני רוצה להגיד לכולכם, רבותיי, ובמיוחד לך, חבר הכנסת כבל, כי אתה הערת את ההערה: בשוק הטלוויזיה במדינת ישראל נמצאם המנהלים הטובים ביותר שיש במשק.
אבי בלשניקוב: לא קל לנהל שוק תקשורת במדינה.
אבי בלשניקוב: אגב, באף מדינה.
אבי בלשניקוב: אלה צריכים להיות אנשים מאוד מחוספסים.
אבי בלשניקוב: אני לא אדבר על עצמנו, אבל אני יכול לומר לכם שאין עוררין על כך שמהמנהלים הטובים בשוק התקשורת במדינת ישראל יש את אבי ניר, יש את אבי צבי, יש את יואב שלנו.